钦定古今图书集成/明伦汇编/氏族典/第339卷 > 刘应龙
## 钦定古今图书集成/明伦汇编/氏族典/第339卷 > 刘应龙

按《宋史刘应龙传》：“应龙，字汉臣，瑞州高安人。嘉熙二
年进士，授零陵主簿，改知崇仁县。淮西失守，江西诸
州有残破者，县佐贰闻变先遁，应龙固守不去。元兵
渡江，朝野震动，逐丞相丁大全，复起吴潜为相。帝问
潜策安出，潜对当迁幸。未几，北兵退，帝怒，潜夜出书
疏授应龙，使劾潜，应龙谓潜本有贤誉，独论事失当”，
欲望姑从宽典，以全体貌。贾似道素忌潜，亦怒，应龙
遂去国。景定三年，湖南饥，起提举常平。以救荒功，迁
直宝章阁，擢权户部侍郎。时似道当国，百官奏对稍
切直者辄黜，应龙遂迕当路。南海寇作，朝廷患之，乃
以显谟阁待制知广州。寇闻应龙至，遁去。特旨召拜
户部侍郎。上奏辞免，隐九峰，卒。